Williams' nabo: - Det er ikke til å tro
Mandag kveld norsk tid døde den 63 år gamle folkekjære skuespilleren i sitt eget hjem i Tiburon, en halvøy like nord for San Francisco. Han ble funnet død inne på et soverom i huset, som har utsikt over San Francisco, av sin personlige assistent. Politiet mener han tok sitt eget liv. - Det er ikke til å tro. Jeg likte ham virkelig godt, sier naboen Emgard Deuerling. VG møter henne og mannen Rudolf utenfor garasjeporten deres i Saint Thomas Way, bare noen titalls meter unna huset som Robin Williams delte med kona Susan Schneider. Ekteparet Duerling er begge opprinnelig fra Tyskland, men har bodd i USA de siste 56 årene. Siden 1980 har de bodd her i Williams' gate. - Vi pleide å se ham ute på sykkeltur her, sier hun.Det var stort sett på sykkelsetet med hjelm på hodet at de så kjendisnaboen. Flere andre naboer har også fortalt at Williams var ofte ute og syklet i nabolaget, blant annet på en populær sti i skogene her - The Paradise Loop. Mandag ved 12-tiden ble det tyske ekteparet vitne til et stort oppbud av ambulanser, politibiler og et helikopter hengende over nabolaget. Det var imidlertid ikke før barnebarnet ringte fra Las Vegas at de fikk vite at Robin Williams var død. - Hun sa at hun så på tv at han var død. Da slo vi på også, sier Duerling.På en pressekonferanse i San Rafael, en 20 minutters kjøretur nord for Tiburon, kom det tirsdag frem at Williams' kone var den siste som så skuespilleren i live. Til politiet har hun fortalt at hun gikk og la seg på et soverom i huset ved 22.30-tiden søndag kveld. Ved 10.30-tiden neste dag forlot hun huset, og trodde ektemannen fremdeles sov. Halvannen time senere ble han funnet død på et annet soverom i huset av sin personlige assistent.Den britiske avisen The Telegraph skriver at Robin Williams i tillegg til å slite med depresjon også hadde økonomiske problemer. Williams flyttet til Tiburon i 2001, i et hus som er ganske moderat og som han arvet fra sin mor i 2001. I september i fjor snakket han om at han måtte nedjustere livsstilen og ta grep for å få betalt regningene sine. Skuespilleren fortalte offentlig at han følte seg nødt til enten å reise på turné som standupkomiker eller ta dårlig betalte roller i lavbudsjettfilmer. Mye av formuen hans - som på toppen av karrieren skal ha vært på rundt 800 millioner kroner - skal ha gått med til å betale bidrag til de to ekskonene. En venn av familien sier til nettstedet Radar Online at Williams var bekymret for familiens økonomiske trygghet . - Alt han snakket om var alvorlige pengeproblemer, sier vennen til nettstedet. I to år skal Robin Williams forsøkt å selge ranchen sin i Napa Valley utenfor San Francisco. Selv om prisen ble satt ned fra en sum tilsvarende 226 millioner norske kroner til rundt 190 millioner, skal han ikke ha fått noen kjøpere, skriver The Telegraph. Han skal også ha forsøkt å selge sin samling av 50 sykler for å skaffe penger. En nabo som møtte Williams i dagene før han ble funnet død sier til den britiske avisen at han virket å være svært preget.Sent tirsdag kveld norsk tid er det langt færre pressefolk i gaten i nabolaget enn tidligere. Samtidig blir det imidlertid bare flere og flere blomster og hilsener utenfor porten til Williams' hus. Med barneskrift har en nabogutt skrevet en siste hilsen på et ark: «Jeg er så lei meg for at Robin Williams er død. Jeg elsket Mrs. Doubtfire. Jeg hørte at han var en fantastisk pappa og en morsom fyr».
Tyske Emgard Duerling var en av Robin Williams' nærmeste naboer. Hun pleide å se ham syklende i nabolaget.